Prezident Islom sivilizatsiyasi markazi qurilishini borib ko‘rdi

Bugungi kunda bino to‘liq qad ko‘targan. Uning markazida ulkan sharqona gumbaz, to‘rt tomonida 34 metrlik peshtoqlar qurilgan.
Davlat rahbari markazni pardozlash va jihozlashga oid loyihalarni ko‘rdi. Markazning ichki va tashqi ko‘rinishi, naqshlari yuzasidan tavsiyalar berildi.

Xonalarni ko‘plab sayyohlar, delegatsiyalar kelishi, xalqaro konferensiyalar o‘tkazilishini inobatga olib zamonaviy jihozlash, ekspozitsiyani turli yoshdagi insonlarga mos holda tayyorlash zarurligi ta'kidlandi.

Shavkat Mirziyoyev shu yerda olimlar, ziyolilar, nuroniylar va mahalla raislari bilan suhbatlashdi.

«Milliy o‘zlikni anglash deb ko‘p gapiramiz. Lekin shunga munosib bo‘lyapmizmi, degan tuyg‘u meni qiynaydi. Ota-bobolarimiz qiyin sharoitlarda, mehnat-mashaqqat bilan qanday buyuk ishlarni amalga oshirgan.
Jadid bobolarimizni ham bekorga qatag‘on qilishmagan. Chunki bilishardiki, ilm, g‘urur, davlatchilik bizning qonimizda bor. Bu yerda hamma buyuk allomalarimizning ovozi eshitilib turadi», – deya davlat rahbaridan iqtibos keltirilgan rasmiy relizda.